정조 10년 · 목
該曹啓言。長淵幼學姜載坤原情以爲。渠等田畓。在於本縣。合爲三十餘結。一則 昭顯宮之地。一則仁城君 賜牌地。而各家斥賣。已爲民田矣。李殷佐等。謂以逆坦落漏土地。欺罔勳府。有此勒奪之擧。殷佐等橫奪民田之罪。照法嚴勘云矣。載坤以此事。昨年擊錚。故行會本道。該道以待秋成打量以報之意回移。而不待査報。又此鳴金。其罪狀照法嚴勘。啓下査事。至今稽滯。請前後道臣幷推考。使之斯速報來。允之。又啓言。西部幼學李之忠原情以爲。渠父萬軾。丙申定配茂山。甲辰有量移之命。而自下覆逆。未得恩敎之頒布云矣。 萬軾之當初竄配。已是薄勘。該府之前後覆逆。旣出公議。則屢次鳴金。跡涉放恣。不可以爲父呼籲。有所參恕。請勿施。自臣曹考律重勘。敎以。依前批旨擧行。又啓言。北部童蒙張晚興原情以爲。其父運昌。以兵曹書吏馬牌出給事。橫罪重辟。而其父晩差本曹書吏。未諳前例矣。朴廷臣從傍威脅。萬端恐喝。故不知馬牌所重。成給把上。伏乞明査處決云矣。運昌連受賂物。圖出馬牌。出給廷臣。至於三次之狀。兵曹及本曹推問時。箇箇承款。而今又全事粧撰。縱子呼籲。尤極痛駭。請勿施。允之。又啓言。 楊州幼學李範祚原情以爲。渠以宗班後裔。流寓楊州。已至七代。而其從兄鼎祚。充定旗牌官。其兄植祚屬於軍官。以 璿派後裔。入於賤籍。萬萬冤抑云矣。此等微細之事。肆然煩籲。極涉無嚴。請勿施。其猥濫之罪。照法勘處。允之。又啓言。北部童蒙李春益原情以爲。其父聖得。因尹師洧之慫慂。江華運石船一隻。新備代納後。使師洧下送造船。而浮費殆近千金。得載稅穀。依約分利。則仍爲逃走。以子代囚。惠廳上納。多負欠縮。則乃以同事樣誣訴。其父拘囚被笞。殘命難保云矣。其父果見欺被拘。則不爲呼訴於該廳。乃敢縱子呼籲。萬萬猥越。請勿施。其罪狀考律勘斷。允之。又啓言。南原幼學金圭完原情以爲。南原六條弊端。其一。紙所難支之弊也。其二。保民廳米以錢代捧之弊也。其三。煙戶廳取用還上米之弊也。其四。遺惠錢給債之弊也。其五。還上米稱以三廳債作錢之弊也。其六。田稅米太咸悅官執錢之弊也。特令區劃。以活南民云矣。旣非四件事。而事係民瘼。不敢直請勘律。亦不可因置。請令道臣査啓。允之。又啓言。豐德寡女金召史原情以爲。其夫盧福星田畓。與李健燮田畓。同時入陳於舊 長陵火巢內。而故相臣徐志修爲戶判時。健燮畓價。一半則錢木出給。一半則以楊口畓代土出給。渠夫身死已久。田畓價無出給之事云矣。昨年因擊錚。以勿施稟處。則又復擊錚。極涉猥越。而旣稱幼學之妻。請參酌放送。允之。又啓言。仁川幼學趙熙泰原情以爲。累代先山。在通津。中間爲權㒆所占葬。昨秋上言。以摘奸更査。嚴囚督掘。覆啓蒙允。而府使以各自修護之意。報于營門。一次按査。果若不爽。則權塚一倂掘移。兼治其破碎碑碣之罪云矣。山訟非臣曹所可擧行。請令漢城府稟處。允之。漢城府啓言。昨秋自畿營已經行査。而該府使欲令兩家。各自守護。請令本道。別定査官。更爲摘奸。果如原情辭意。則依前啓下公事擧行之意分付。允之。刑曹又啓言。春川幼學李春成原情以爲。畓十九斗落。田一日耕。文世昌偸賣於崔昌胤。呈京兆盡推。而昌胤嗾春川官。還爲勒奪云矣。猥越之罪。考律嚴勘。而京司決給。本官之又復橫奪。有難詳知。請令道臣決處。允之。又啓言。 昌原良人金弼瑞原情以爲。渠等所耕畓七十七結二十三負。卽龍洞宮折受者。而該宮所納稅錢。只是六百四十兩。宮監所捧。爲八百三十石零。每石二兩。爲一千六百兩零。宮監浚民之罪。照法嚴繩。畓稅自該邑收送戶曹。丙申以後偸食。竝卽推給云矣。昨秋因內需司牒呈。鄭碩觀金弼瑞等。欲爲擊錚。竝施嚴杖。以若有擊錚之擧。則刑配之意。捧侤音嚴飭放送矣。今此弼瑞。不知懲畏。請依昨年侤音。嚴刑遠配。允之。又啓言。海州閑良高聖麟原情以爲。其父景仁。甲辰年初入京。陷於出身劉億九之敎諉以借射罪。定配洪州。而其祖父母。聞其父赴配之奇。晝夜號慟。上年二月。其祖母成疾致死。其祖父繼又成疾。氣息奄奄。願以身代配。使其父逢見其祖父生前事。乞蒙天恩矣。科場用情。罪名至重。遽議疏釋。則後弊不可勝言。請置之。從之。又啓言。通津保人張弼漢原情以爲。其妻父金雲祥。以權進士奴良妻所生。其上典書給手標。許良放送。而雲祥之女。卽其妻也。多產子女居生者。今爲五十餘年。而不意權進士養子。謂以奴妻所生。欲徵身貢。豈不冤抑云矣。請令道臣。嚴査決折後啓聞。從之。又啓言。長湍幼學李益興原情以爲。洞內李石春之子德良兄弟。去十二月十二日。其先山養松。朝夕斫取。故其兄復興。蹴轉支機。則石春臨門叱辱。罔有紀極。故呈官捉致。決棍放送矣。二十日。石春身死。則石春之妻娚金卜先卜太等。無限恐喝。以布尺薄板得給埋葬爲言。故據理責退。則卜先輩陰嗾石春子德良等告官。本官檢屍。嫌其決棍致弊。全以被打致死構報矣。豐德官再檢。親審屍體。問于證人等。則以爲。石春死日。與李哥父子。同治襲斂於其妻父之表。夕飯後歸家云。豐德官以此捧侤音後。入于長湍。將修報草。則本官册房。與鄕所懇乞曰。前後相左。則初檢官必生事云。故豐德官拘於顏情。一改二改。與初檢無異。適逢豐德官。執鞚呼冤。則豐德官曰。傷處則死後傷處分明。廉問則折項刮囊。出於卜先兄弟。而拘於長湍官。不得已至此。汝訴營門。有更問之端。則吾當備陳云云。故以此呈營門。則題退字勿施。前後事狀。節節冤痛云矣。成獄未久。姑不錄啓。請令道臣。各別嚴査啓聞後稟處。從之。又啓言。西部幼學李文緝原情以爲。其八代祖和義君瓔。卽 世宗朝男也。 端廟遜位之日。謫歿於益山郡。其後返葬於楊州西山新穴里。逮至 中廟朝。特伸理復官。而子孫殘敗。撨牧莫禁。閭巷豪猾。恣意犯禁。一葬二葬。幾乎累累。殘孫綿力。末由抵當。粵在先朝庚戌。擧宗齊籲。 睿斷至嚴。局內要害處二十餘塚。卽令掘去。其外無主之墳。一倂平夷其墳形。立石定界。仍下 判付。若曰。此後則乃是令後。王子墓所。明白定標。則步數內他人繼葬者。與他塚守護人。一切嚴禁。而挽近以來。宗孫身故。螟子年幼。以此蔑法無知之類。符同墓奴。偸占於龍虎近處。而其中銅峴居金應大金光麗兩漢。稱以渠之先祖之塚。入於庚戌平夷中。已平之墳。暗自改築。各以新葬二塚。肆然入犯於靑龍之內。 壯洞居李興培爲名漢。謂以其父塚。亦入於庚戌平夷中。去丙子年。偸埋其母。故據法呈官。則渠自知屈。旋卽掘去。到今三十年之後。暗然更占於前掘之地。故具由呈于京兆。則初不摘奸。遽爲題狀曰。此訟立落。惟在步數遠近立標內外。而旣非部字內。往呈本道云云。若此不已。則將不得保有先山。疾聲呼籲云矣。敎以。勿論訟理曲直。 先朝庚戌年 傳敎。旣若是嚴截。則平夷處之起築。掘移處之還葬者。國綱所在。不但駭痛。違越受 敎。厥罪何居。本牧之不能痛禁。致煩登聞。亦可謂駭然。令該道伯。査問本牧。明日內狀聞。又啓言。德山幼學李思春原情以爲。其先祖宣傳官善行之墓。在於禮山地。甲辰三月。土着金鐸。偸葬於階砌下二十二步之地。至今三年。未得掘移。鐸之弟鎰。以前縣監林泰遠女壻之書手。故知其不法。而不爲禁止。只捧掘移侤音。前縣監趙時種則曰。納侤不掘。實無所益。幷與侤音而不捧。至於今縣監申史源。赴任之初。呈議送於前監司李得臣。得受旣屈之訟。尙此遷就。極爲無狀。各別嚴治。斯速督掘。如或如前遷就。報使嚴囚之題辭。史源親審後。招鐸責之曰。汝當於不多日內掘移。不然。則吾當官掘移。着枷下獄矣。不數日放鐸。而受侤音。故以摘奸日責鐸之言。詰其食言。則乃曰汝之誠意如此。則何不私掘乎。豈曾聞執法臨民。而反敎人犯法私掘乎。痛迫之極。有此呼籲云矣。敎以。觀此原情。不可謂一邊言之難信。營題旣如此。則曲直可知。族泒又如許。則强弱可知。該倅之如是推諉。極爲怪底。令道伯別定剛明官。詳査決給後狀聞。又啓言。德山童蒙元仁福原情以爲。其父宅文。本以鄕曲儒民。爲其生活。投身商賈。去癸卯十月。往于公山維鳩場市。貿木八疋而歸。到長川山中。爲賊漢所戕殺。自鎭營譏捕賊漢朴永光。其時道臣申大升。依本官鎭營之覈報歸犯於永光。拘囚推問。至於三年之久矣。時道臣。卽永光妺夫趙咸存近族。公山原塘里居趙牧使之壻也。緣於査家顏情。欲爲白放永光之計。到任卽時。當初討捕將校趙國成。捉囚嚴刑。勒捧侤音曰。今則永光快爲無罪不死云。而渠兄弼良。亦爲招致。無端嚴刑一次。伏乞嚴覈。得以雪冤復讎云矣。敎以。此獄。昨年審理也。有多少疑端。更令行査。而所謂査啓。殆欠明的。然以道臣必有猜得於面稽言聽之際。故伊後果未指一措辭處分。昨於道中。聞其擊錚本事。特令以原情取來矣。本曹又以此事捧供。此則未免一事再供矣。卿等取考原文案及査啓。各具意見。粘尾回啓。